एआई लैब्स पहले से कहीं ताकतवर डिजिटल-दिमाग रचने लगी हैं...
मकरंद परांजपे लेखक, चिंतक, जेएनयू में प्राध्यापक Twitter@MarkrandParanspe क्या हो अगर मैं आपसे कहूं कि यह कॉलम एक एआई प्रोग्राम ने लिखा है? क्या इससे इसकी अंतर्वस्तु बदल जाएगी या इसके आप पर पड़ने वाले असर में अंतर आएगा? डरें नहीं, इसे मैंने ही लिखाMakrand Paranjpe's column - AI Labs are creating more powerful digital-minds than ever...
क्या हो अगर मैं आपसे कहूं कि यह कॉलम एक एआई प्रोग्राम ने लिखा है? क्या इससे इसकी अंतर्वस्तु बदल जाएगी या इसके आप पर पड़ने वाले असर में अंतर आएगा? डरें नहीं, इसे मैंने ही लिखा है, लेकिन आप पूछ सकते हैं कि हम कैसे तय करें? और यही मुख्य बिंदु है।
शुक्र है कि जिस तरह से टेक्स्ट जनरेट करने वाले चैटबॉक्स मौजूद हैं, उसी तरह यह सत्यापन करने वाले प्रोग्राम भी उपलब्ध हैं कि किसी टेक्स्ट को मनुष्य ने लिखा है या एआई ने। लेकिन जैसे-जैसे लार्ज लैंग्वेज मॉडल्स (एलएलएम) अधिक ताकतवर होते चले जाएंगे, यह अंतर देर-सबेर समाप्त होना ही है। वह स्थिति भी आ सकती है कि हम बता न सकें कि कौन क्या है और किसने क्या लिखा है। क्या तब मनुष्यों और मशीनों का अंतर भी पूरी तरह से समाप्त नहीं हो जाएगा?
1982 की साइंस फिक्शन फिल्म ‘ब्लेड रनर’ की याद आती है, जिसमें नायक यह जानकर उदास हो जाता है कि वह जिसे प्रेम करता है, वह मनुष्य नहीं म्यूटैंट है। फिल्म का नायक रिक डेकर्ड एक दोहरी दुविधा का सामना करता है।
उसे म्यूटैंट्स का पता लगाकर उन्हें मार गिराने की जिम्मेदारी सौंपी गई है, क्योंकि वे मनुष्य होने के मायनों को चुनौती देने लगे हैं। लेकिन रैशेल इतनी विश्वसनीय हैं कि डेकर्ड आखिर तक उसकी सच्चाई का पता नहीं लगा पाता। वह जिस म्यूटैंट के प्रेम में पड़ गया है, वह एक विशेष प्रकार की अनुकृति है, जिसमें मानवीय स्मृति का समावेश किया गया है और वह गर्भधारण करने में भी सक्षम है।
तब उसमें और एक वास्तविक स्त्री में अंतर ही क्या बचा? डेकर्ड एक बेहद खतरनाक रोबोट का पीछा कर रहा होता है, जिसका नाम रॉय है। एक स्थिति ऐसी आ जाती है, जब डेकर्ड स्वयं को एक गगनचुम्बी इमारत से लटका हुआ पाता है और रॉय उसके जीवन का खात्मा कर सकता था। लेकिन वह उसे ऊपर खींच लेता है, जबकि डेकर्ड रॉय को मारने की कोशिश कर रहा था और पहले ही उसकी गर्लफ्रेंड प्रिस की हत्या कर चुका था।
क्यों? क्योंकि, रॉय अब डेकर्ड की तुलना में अधिक मानवीय बन गया है। यही एआई का विरोधाभास और गुत्थी है। कहीं वह मनुष्यों से भी अधिक मानवीय तो नहीं हो जाएगी और अंतत: हमारी जगह तो नहीं ले लेगी?
पिछले कुछ महीनों से आर्टिफिशियल इंटेलीजेंस के प्रश्न पर जिस तरह से चिंताएं जताई जा रही हैं और मार्च में जैसे 30 हजार नेटीज़न्स ने हस्ताक्षरित पत्र लिखकर भीमकाय एआई प्रयोगों को रोकने की मांग की थी, वे हमें इस सवाल का सामना करने को मजबूर कर देती है कि क्या एआई मनुष्यता के भविष्य के लिए एक चुनौती बन सकती है?
मई में एआई के गॉडफादर कहलाने वाले जैफ्री हिंटन ने तेजी से बढ़ते एआई के खतरों के बारे में चेताया था। उन्होंने कहा कि चुनौती यह नहीं है कि एआई की मनुष्यों जैसी क्षमताएं हमसे प्रतिस्पर्धा कर सकती हैं। मुख्य चिंता यह है कि वह हमसे नितांत भिन्न प्रकार की बुद्धिमत्ता होगी, जो एक मनुष्य होने के मायनों को ही चुनौती दे सकती है। अपने पत्र में हिंटन ने लिखा था, एआई लैब्स पहले से कहीं ताकतवर डिजिटल-दिमागों की रचना करने की अंधी-दौड़ में लिप्त हो चुकी हैं, जबकि उनके रचनाकार तक न तो उन्हें समझ सकते हैं, न उन्हें नियंत्रित कर सकते हैं।
इकोनॉमिस्ट पत्रिका ने लिखा था कि एक ऐसी दुनिया जिसमें मनुष्यों से अधिक कुशाग्र व सक्रिय इकाइयां मौजूद होंगी और जिनके हित हमसे भिन्न होंगे, वह बहुत खतरनाक साबित हो सकती है। हमारे बीच में एक एलीयन इंटेलीजेंस का होना उसी तरह से विनाशकारी हो सकता है, जैसे कि हम अपने पुरखे निएंडरथल मानवों के लिए सिद्ध हुए थे। हां, यह बात और है कि अभी तक हिंदी या अन्य भारतीय भाषाओं में ऐसे एलएलएम मौजूद नहीं हैं, मगर कब तक?
(ये लेखक के अपने विचार हैं)